**AMATI YA FEDHA YAPONGEZA UTEKELEZAJI WA MIRADI BUKOBA**

**Na. Milka Kaswamila- Bukoba DC**

Kamati ya Fedha, Utawala na Mipango ya Halmashauri ya Wilaya Bukoba ikiongozwa na Makamu Mwenyekiti wa Halmashauri hiyo, Mheshimiwa Privatus Mwoleka, imepongeza utekelezaji mzuri wa miradi ya maendeleo, ambao Halmashauri umeifanya katika shule ya Sekondari Kabugaro, shule ya msingi Katebenga na katika Kata ya Katoma.

Pongezi hizo zimetolewa leo tarehe 31.01.2023 wakati kamati hiyo ilipozuru shule hizo mbili pamoja na ujenzi wa tenki la maji katika kata ya Katoma na kuwataka wanufaika wa miradi hiyo kuhakikisha wanaitunza ili iweze kudumu na kunufaisha hata vizazi vijavyo.

Vilevile, wakati wa ziara hiyo, Makamu Mwenyekiti wa Halmashauri, Mheshimiwa Privatus Mwoleka alipata nafasi ya kuzungumza na wanafunzi waliokuwemo ndani ya madarasa hayo, ambayo tayari yameshaanza kutumika na kuwaasa wasome kwa bidii kwani kufaulu kwao kutamtia moyo zaidi Rais wa Jamhuri ya Muungano wa Tanzania na kuifanya Serikali ione kwamba mazingira mazuri ya ufundishaji na ujifunzaji ambayo inaendelea kuyatoa yanawanufaisha wanafunzi, walimu na jamii kwa ujumla.

“Kwa mazingira mazuri ambayo Serikali inayatoa, jitahidini kusoma kwa bidii ili mfanye vizuri katika mitihani yenu” alisisitiza Mwoleka.

Katika shule ya sekondari Kabugaro iliyoko Kata Nyakato, Kamati ya Fedha Utawala na Mipango ilikagua vyumba vitatu vya madarasa vilivyojengwa kwa fedha ya Uviko 19 kutoka Serikali Kuu, na katika shule ya msingi Katebenga, kamati hiyo ilikagua vyumba vinne vya madarasa, ofisi mbili za walimu na matundu kumi na mbili ya vyoo kwa ajili ya wanafunzi wa kiume na wa kike, huku katika kata ya Katoma, kamati hiyo ilikagua ujenzi wa tanki la maji lenye ujazo wa lita mia moja thelathini na tano elfu (135,000), linalohudumia jumla ya wananchi elfu saba mia mbili (7,200) wa vijiji vya Kashenge na Ilogero.

Nao walimu wakuu wa shule za msingi Katebenga na shule ya Sekondari Kabugaro wameishukuru Serikali kwa ujenzi wa vyumba hivyo vya madarasa kwani umepunguza msongamano wa wanafunzi madarasani na hivyo ujifunzaji na ufundishaji umekuwa mzuri, hali ambayo inatazamiwa kuleta matokeo chanya katika ufaulu wa wanafunzi kwenye shule hizo.

**MWISHO**